Diari Oficial de la Generalitat Valenciana


Sumari del DOGV 9245, del 29-12-2021 (2021/12625)

RESOLUCIÓ de 21 de desembre de 2021, de la Direcció General de Formació Professional i Ensenyaments de Règim Especial, de convocatòria de subvencions destinades a escoles que imparteixen ensenyament no formal de música dependents d'entitats locals o d'entitats privades de la Comunitat Valenciana per a l'exercici 2022.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9245

Data del DOGV
:   29-12-2021

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2021/12266


Data del document
:   21-12-2021

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

RESOLUCIÓ de 21 de desembre de 2021, de la Direcció General de Formació Professional i Ensenyaments de Règim Especial, de convocatòria de subvencions destinades a escoles que imparteixen ensenyament no formal de música dependents d'entitats locals o d'entitats privades de la Comunitat Valenciana per a l'exercici 2022. [2021/12644]  
Per la Llei 38/2003, de 17 de novembre, general de subvencions, i la normativa que la desplega; de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i en compliment de l'Ordre 43/2021, de 9 de desembre, de la Conselleria d'Educació, Cultura i Esport, per la qual s'aproven les bases reguladores de concessió de les subvencions a escoles d'ensenyament no formal de música i d'arts escèniques (DOGV 9233, 13.12.2021).  
  
Les ajudes convocades per aquesta resolució no necessiten ser notificades a la Comunitat Europea per no reunir els requisits de l'article 107 del Tractat de funcionament de la Unió Europea, segons disposa el Decret 128/2017, de 29 de setembre, del Consell, ja que aquestes no suposen cap avantatge econòmic, atés que les entitats a les quals van dirigides les subvencions no desenvolupen activitats econòmiques en les quals s'oferisquen al mercat béns o serveis, i, per tant, no existeix possibilitat de falsejament de la competència.  
El Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat (DOGV 8590, 12.07.2019), i també el Decret 173/2020, de 30 d'octubre (DOGV 8959, 24.11.2020), del Consell, d'aprovació del Reglament orgànic i funcional de la Conselleria d'Educació, Cultura i Esport, assenyala que les competències en relació amb els ensenyaments de règim especial corresponen a la Direcció General de Formació Professional i Ensenyaments de Règim Especial, i per raó de les facultats conferides resolc:  
  
Primer. Objecte  
1. Convocar, en règim de concurrència competitiva, subvencions destinades a escoles que imparteixen ensenyament no formal de música, per a afavorir o coadjuvar al sosteniment de l'activitat escolar d'aquestes escoles, contribuint al seu finançament de manera que aquestes puguen cobrir part de les seues despeses.  
2. Les despeses subvencionables són les derivades de l'activitat docent i les despeses ordinàries de funcionament necessàries per a dur a terme l'activitat escolar del curs 2021-2022.  
  
Segon. Entitats sol·licitants  
Poden sol·licitar aquestes subvencions les entitats que complisquen els requisits establits en la base cinquena de l'Ordre 43/2021, de 9 de desembre, que siguen titulars de:  
a) Escoles de Música: imparteixen exclusivament ensenyaments de música.  
b) Escoles de Música i Dansa: imparteixen exclusivament ensenyaments de música i dansa.  
c) Escoles de Música i Arts Escèniques: imparteixen, a més d'ensenyaments de música, ensenyaments de dansa, teatre i/o circ.  
  
Tercer. Dotació econòmica  
1. La quantitat total màxima estimada per a concedir en aquesta convocatòria per a l'exercici 2022 puja a 83.809.879 euros.  
2. Aquesta convocatòria de subvencions es realitza pel procediment de tramitació anticipada d'expedient de despesa, previst en l'article 41 de la Llei 1/2015, modificat per l'article 3 del Decret llei 6/2021, d'1 d'abril, del Consell, de mesures urgents en matèria de gestió economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la COVID-19, per existir previsió reiterada en exercicis anteriors, associada al programa pressupostari, de crèdit adequat i suficient per a la cobertura pressupostària de la despesa de què es tracte en els pressupostos de la Generalitat.  
3. En exercicis anteriors ha existit en el programa pressupostari associat, dotació econòmica en la corresponent llei de pressupostos de la Generalitat.  
4. Tant el Pla estratègic de subvencions de la Conselleria d'Educació, Cultura i Esport per al període 2020-2023, com l'avantprojecte de pressupostos de la Generalitat per a l'exercici 2022 preveuen l'existència de la línia de subvenció S1576 del capítol IV del programa 422.40, dotada amb un import d'99.216.625 euros. No obstant això, l'import global màxim de les ajudes convocades per aquesta resolució estarà condicionat a l'existència de crèdit adequat i suficient per a atendre-les en la llei de pressupostos de la Generalitat que s'aprove per a l'exercici 2022.  
5. Una vegada aprovada i publicada l'esmentada llei de pressupostos, per una resolució del director general de Formació Professional i Ensenyaments de Règim Especial, es donarà publicitat a la línia pressupostària concreta i a l'import global màxim definitiu destinat a la concessió de les subvencions previstes en aquesta convocatòria, en el cas que aquest import siga superior a la dotació que per a l'esmentada línia figura en els paràgrafs anteriors.  
  
Quart. Forma i termini de tramitació i presentació de sol·licituds  
1. La tramitació i presentació de sol·licituds es realitzarà exclusivament de manera telemàtica. Serà l'última sol·licitud presentada dins del termini, l'única que es considerarà vàlida. Per a realitzar la tramitació electrònica, el sol·licitant pot usar qualsevol dels certificats admesos per la seu electrònica de la Generalitat.  
A més de realitzar-se directament, la tramitació electrònica es pot dur a terme mitjançant un representant autoritzat, identificat en el Sistema de Gestió de la Representació de l'Agència de Tecnologia i Certificació Electrònica de la Comunitat Valenciana.  
2. El punt d'accés a la tramitació electrònica és la seu electrònica de la Generalitat, accessible en el lloc web https://sede.gva.es. Aquest tràmit també estarà disponible en l'enllaç  
https://www.gva.es/va/inicio/procedimientos'id\_proc=230&version=amp  
Les entitats sol·licitants custodiaran una còpia en format PDF del justificant del registre de la sol·licitud.  
Les incidències informàtiques s'atendran a través de l'adreça electrònica generalitat\_en\_cpf@ifs.ym.  
Els dubtes relacionats amb el contingut d'aquesta convocatòria s'atendran través de l'adreça electrònica lyeco@crn.xt.  
3. La presentació de la sol·licitud, i també la documentació que l'acompanya, per altres mitjans diferents dels previstos, determinarà l'exclusió d'ofici d'aquesta convocatòria.  
4. El termini de presentació de les sol·licituds serà de l'1 al 14 de febrer de 2022. L'incompliment d'aquest termini determinarà l'exclusió de la convocatòria.  
5. La presentació de sol·licituds a aquestes subvencions implica l'acceptació expressa i formal de les bases reguladores i de la convocatòria.  
  
Cinqué. Documentació que s'ha d'aportar  
1. En la tramitació telemàtica les entitats sol·licitants hauran d'aportar per mitjans electrònics la següent documentació disponible en l'enllaç   
https://www.gva.es/va/inicio/procedimientos'id\_proc=230&version=amp   
en l'apartat d'impresos associats:  
a) Annex IV. Relació nominal de l'alumnat matriculat en el curs 2021-2022.  
b) Annex V. Extracte de la programació general anual (PGA).  
c) Annex VI. Dades de baremació i pressupost de despeses ordinàries de funcionament.  
d) Model de domiciliació bancària.  
2. Igualment, s'haurà d'aportar la documentació següent, acreditativa del personal docent:  
a) Alta del curs 2021-2022 que acredite les hores contractades, l'horari i les funcions que s'exerceixen en el lloc de treball.  
b) Si escau, còpia de la titulació i certificats acreditatius dels cursos de formació.  
Perquè els certificats es puguen valorar han de correspondre a activitats superades que tinguen per objecte el perfeccionament sobre aspectes científics i didàctics dels mateixos ensenyaments o relacionades amb l'organització escolar o amb les tecnologies aplicades a l'educació, organitzades pel Ministeri d'Educació, les administracions educatives de les comunitats autònomes, per institucions sense ànim de lucre sempre que aquestes activitats hagen sigut homologades o reconegudes per les administracions educatives, i també les organitzades per les universitats. A més, han de tindre una durada mínima de 15 hores de formació i haver-se realitzat a partir de l'1 de gener de 2019.  
  
3. Potestativament, si pretenen que es valore dins del barem de punts, caldrà aportar un projecte d'innovació o d'inclusió educativa. L'eix del projecte ha de girar entorn d'algun dels temes següents:  
  
a) Inclusió educativa.  
b) Formació transversal del conjunt del claustre del professorat del centre.  
c) Coordinació horària i curricular amb els ensenyaments obligatoris.  
d) Col·laboració entre institucions.  
e) Creació de continguts educatius oberts i de lliure distribució.  
f) Recopilació i revitalització del patrimoni artístic valencià en el context local o comarcal, i la seua aplicació pràctica i creativa en el centre.  
4. Les entitats privades hauran d'acreditar documentalment que compleixen amb algun dels supòsits previstos en les bases reguladores per a ser beneficiaris d'aquestes subvencions.  
5. Les entitats locals que subcontracten l'execució de l'activitat escolar a través d'un tercer mitjançant concessió hauran d'aportar el contracte pel qual es licita aquest servei.  
6. La presentació de la sol·licitud de subvenció comportarà l'autorització del sol·licitant perquè l'òrgan concedent obtinga de manera directa l'acreditació del compliment de les obligacions tributàries amb l'Agència Estatal d'Administració Tributària, l'Agència Tributària Valenciana i de les obligacions amb la Seguretat Social, a través de certificats telemàtics, i en aquest cas el sol·licitant no haurà d'aportar la corresponent certificació.  
No obstant això, el sol·licitant podrà denegar expressament el consentiment, i aleshores haurà d'aportar les certificacions corresponents.  
  
Sisé. Criteris de valoració  
La comissió de valoració estudiarà les sol·licituds presentades i assignarà l'import de la subvenció d'acord amb el que s'estableix en la base desena de l'Ordre 43/2021.  
  
Seté. Notificacions i requeriments  
1. Qualsevol notificació formal dins d'aquest procediment es durà a terme a través del Registre electrònic de la Generalitat a l'adreça electrònica que figure en la sol·licitud a l'efecte de notificació. En la notificació s'indicarà, entre altres aspectes, la forma i el termini de presentació de la documentació requerida, i també el número d'expedient assignat. Tot això en compliment de les condicions que s'estipulen en l'article 41 i següents del Decret 220/2014, de 12 de desembre, del Consell.  
2. Si després de la recepció de la sol·licitud i la documentació que l'acompanya s'observa que falten documents o dades essencials per a la resolució de l'expedient, es requerirà l'entitat sol·licitant perquè en el termini màxim de 10 dies hàbils puguen esmenar la falta o adjuntar els documents preceptius, amb la indicació que, si així no ho fa, es considerarà que desisisteix de la seua petició, de conformitat amb l'article 68 de la Llei 39/2015, d'1 d'octubre, del procediment administratiu comú de les administracions públiques.  
  
Huité. Resolució de concessió  
1. El termini màxim per a resoldre i notificar la resolució del procediment no podrà excedir de sis mesos des de la finalització del termini de presentació de sol·licituds.  
2. La resolució de concessió es publicarà en el Diari Oficial de la Generalitat Valenciana.  
3. El termini per a presentar la justificació de la subvenció s'estipularà en la resolució de concessió de les subvencions.  
  
Nové. Pla de control  
La Direcció General de Formació Professional i Ensenyaments de Règim Especial aplicarà el pla de control previst en la base catorze de l'Ordre 43/2021, de conformitat amb l'article 169 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, aprovat per Resolució de 14 de desembre de 2021, de la Direcció General de Formació Professional i Ensenyaments de Règim Especial, per la qual s'aprova el pla de control de les subvencions destinades a escoles d'ensenyament artístic no formal de música i d'arts escèniques.  
  
Deu. Aprovació dels models de la convocatòria  
S'aproven els annexos I, II i III generats en el tràmit telemàtic i els annexos IV, V i VI publicats en aquesta resolució.  
  
Onze. Protecció de dades  
Aquestes subvencions requereixen el tractament de dades personals de les persones sol·licitants, representants i tercers, i també dels membres de la comissió de valoració, en els termes següents:  
a) Responsable del tractament: Conselleria d'Educació, Cultura i Esport, amb domicili a l'Av. de Campanar, núm. 32, 46961 València, contacte: xgwakufkmpxnvfrphyrvvudi@zpd.zv  
b) Categoria i origen de les dades a tractar: dades personals identificatives, de contacte, d'ocupació, econòmiques, de circumstàncies socials, categories especials de dades, dades especialment protegides, i de qualsevol altra naturalesa que siguen recollides a través de formularis, consulta a plataformes autonòmiques d'interoperabilitat (d'ara endavant, PAI) o a altres administracions públiques, en cas en què no existisca oposició a aquesta consulta, i documentació que s'entregue per les persones sol·licitants i representants legals.  
Atés que la documentació presentada conté dades de terceres persones, prèviament a la comunicació d'aquestes dades a la Conselleria, les persones sol·licitants i representants legals han d'informar aquestes persones del tractament de les seues dades per part de la Conselleria, en els termes previstos en aquest article.  
c) Fins del tractament i base jurídica: amb base jurídica en el compliment d'una missió realitzada en interés públic, exercici de poders públics i en el compliment de les obligacions legals, les dades personals es tractaran per a tramitar i gestionar la subvenció. En compliment dels principis de publicitat i transparència, les subvencions concedides seran publicades, a efecte de notificacions i d'acord amb el que es preveu en aquesta convocatòria, en la pàgina web de la conselleria i en el DOGV, i seran i també objecte de publicació, en el seu cas, en el portal de transparència de la Generalitat i en el Sistema Nacional de Publicitat de Subvencions.  
d) Destinataris de les dades: les dades personals podran ser comunicades tant a la PAI, per a comprovar les dades de sol·licitants o situacions socioeconòmiques previstes per a la baremació, com a altres administracions i institucions públiques, entre les quals es troben, sense caràcter limitador, òrgans de caràcter autonòmic, local, estatal i de la UE, òrgans judicials i Ministeri Fiscal, Tribunal de Comptes, Corts Valencianes, Sindicatura de Comptes, Intervenció de la Generalitat i IGAE, Defensor del Poble, Síndic de Greuges, Agència Valenciana Antifrau, Delegat de Protecció de Dades i altres tercers subjectes de dret privat amb interés legítim i/o dret d'accés en el procediment. En el seu cas, les dades podran ser tractades a instàncies de la Conselleria per tercers encarregats del tractament.  
e) Les dades no seran objecte de transferències internacionals.  
f) Totes les dades sol·licitades a través del formulari de sol·licitud, i també la documentació vinculada, són necessàries per a poder tramitar la sol·licitud. La falta de comunicació d'aquestes dades a la Conselleria comportarà les conseqüències previstes per l'ordenament jurídic.  
g) Termini de conservació de dades: les dades personals es conservaran durant el temps necessari per a complir amb la finalitat per a la qual es recapten i pels terminis establits en les normes vigents per a complir obligacions i responsabilitats legals, i seran suprimides d'acord amb el que es preveu en la normativa d'arxius i documentació.  
h) Drets: la persona interessada pot exercir els drets d'accés, rectificació, supressió, oposició, limitació al tractament, portabilitat i no ser objecte d'una decisió basada únicament en el tractament automatitzat, a través de les vies següents:  
- Tràmit electrònic que es pot consultar en la pàgina web de la Conselleria www.ceice.gva.es, en l'enllaç següent:  
https://www.gva.es/va/inicio/procedimientos'id\_proc=19844  
€ Enviant la petició a qualsevol de les adreces següents:  
· Postal: Avinguda de Campanar, núm. 32. 46160 València  
· Electrònica: vuwbmztrhzceqxzgynnjjrjq@eoj.fp  
· De manera presencial a través del registre.  
L'exercici dels drets requereix la identificació inequívoca de la persona interessada o del seu representant.  
i) Dret a reclamar davant l'autoritat de control: la persona interessada pot presentar una reclamació davant l'Agència Espanyola de Protecció de Dades (www.aepd.es) si considera no atesos els seus drets o vulnerat el tractament de les seues dades personals. Prèviament pot contactar amb el Delegat/ada de Protecció de Dades de la Generalitat a través de amo@rxu.df, o dirigint-se a passeig de l'Albereda, núm. 16, 46327 València.  
Més informació en:   
www.ceice.gva.es/es/registre-de-tractament-de-dades  
  
Dotze. Eficàcia  
Aquesta resolució produirà efectes l'endemà de la seua publicació en el Diari Oficial de la Generalitat Valenciana.  
  
Contra aquesta resolució, que posa fi a la via administrativa, de conformitat amb el que s'estableix en l'article 114.c de la Llei 39/2015, d'1 d'octubre, del procediment administratiu comú de les administracions públiques, les persones interessades podran interposar els recursos següents:  
a) Potestativament, recurs de reposició davant l'òrgan que l'ha dictat, en el termini d'un mes a comptar des de l'endemà de la seua publicació, de conformitat amb el que estableixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques.  
b) Directament, recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la seua publicació, de conformitat amb el que es disposa en els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa.  
En cap cas podrà simultaniejar-se la presentació d'ambdós recursos.  
  
  
València, 21 de desembre de 2021.- El director general de Formació Professional i Ensenyaments de Règim Especial: Manuel Gomicia Giménez.